DECIZIA DE PUNERE ÎN APLICARE (UE) 2020/590 A COMISIEI

din 24 aprilie 2020

de modificare a Deciziei (UE) 2019/784 în ceea ce privește o actualizare a condițiilor tehnice relevante aplicabile benzii de frecvențe de 24,25-27,5 GHz

[notificată cu numărul C(2020) 2542]

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (Decizia privind spectrul de frecvențe radio) (1), în special articolul 4 alineatul (3),

întrucât:

(1) Decizia de punere în aplicare (UE) 2019/784 a Comisiei (2) armonizează condițiile tehnice esențiale pentru disponibilitatea și utilizarea eficientă în Uniune a benzii de frecvențe de 24,25-27,5 GHz pentru sistemele terestre capabile să furnizeze servicii de comunicații electronice pe suport radio în bandă largă.

(2) Banda de frecvențe de 24,25-27,5 GHz („banda de 26 GHz”) a fost armonizată la nivel mondial pentru a fi utilizată în telecomunicațiile mobile internaționale (3) (IMT) cu ocazia Conferinței Mondiale pentru Radiocomunicații din 2019 (WRC-19), prin modificarea Reglementărilor radio ale sectorului de radiocomunicații al Uniunii Internaționale a Telecomunicațiilor (UIT-R).

(3) Reglementările radio ale UIT-R, astfel cum au fost modificate (4), au introdus limite la nivel mondial ale emisiilor în afara benzii („limite de protecție”) care se aplică în două etape sistemelor terestre pe suport radio din generația următoare (5G) capabile să furnizeze servicii de comunicații electronice pe suport radio în bandă largă în banda de frecvențe de 26 GHz pentru protecția Serviciului pasiv de explorare prin satelit a Pământului [EESS (pasiv)] din banda de frecvențe de 23,6-24 GHz (5). Aceste limite de protecție sunt mai puțin stricte decât limitele armonizate de la nivelul UE (6). Aplicarea în Uniune a limitelor de protecție aferente primei etape ar trebui să asigure disponibilitatea în timp util a echipamentelor 5G și ar trebui să faciliteze accelerarea investițiilor în infrastructura 5G pe piața unică. Limitele de protecție aferente celei de a doua etape, alături de cerința de a nu se instala sisteme terestre cu densitate mare pentru furnizarea de servicii de acces pe suport radio în gama de frecvențe adecvată situată sub banda de 23,6 GHz, asigură protecția adecvată a EESS (pasiv) și a serviciilor meteorologice prin satelit în banda de frecvențe de 23,6-24 GHz.

(4) Limitele de protecție aferente primei etape, aplicabile, în conformitate cu Reglementările radio ale UIT-R până la 1 septembrie 2027, pot duce la creșterea riscului de interferențe prejudiciabile în funcționarea la nivel mondial a EESS (pasiv) (de exemplu, sistemul Copernicus și unii sateliți meteorologici), în funcție de ritmul instalării sistemelor terestre pe suport radio din generația următoare (5G) în banda 26 GHz. Prin urmare, este esențial ca limitele de protecție aferente celei de a doua etape să se aplice înainte de inițierea instalării în masă a tehnologiei 5G în Uniune, prevăzută a începe în 2025 (7).

(5) Prin aplicarea în continuare în cadrul pieței unice a actualelor limite de protecție armonizate la nivelul UE, care sunt mai stricte, s-ar asigura o mai mare protecție a EESS (pasiv) pe întreg teritoriul Uniunii. Cu toate acestea, aplicarea în Uniune a unor limite de protecție diferite de cele aplicate în restul lumii, în special a unor limite mai stricte, poate afecta gradul de disponibilitate a echipamentelor și opțiunile în materie de echipamente, ceea ce, la rândul său, ar putea avea un impact negativ asupra costurilor echipamentelor și a amplorii investițiilor în rețelele de mare capacitate (5G).

(6) Rezoluția 242 a WRC-19, care face parte integrantă din Reglementările radio ale UIT-R, recunoaște că benzile de frecvență situate imediat sub banda de frecvență de 23,6-24 GHz nu sunt destinate utilizării pentru aplicații mobile cu densitate mare. Pe lângă limitele de protecție aferente celei de a doua etape care se aplică benzii de 26 GHz în temeiul Reglementărilor radio ale UIT-R, această recunoaștere la nivel internațional contribuie la protejarea EESS (pasiv) în banda respectivă. Prin aceste măsuri se asigură o protecție mai bună a EESS (pasiv) și o mai bună calitate a datelor satelitare necesare pentru prognoza meteorologică. În acest sens, nu ar trebui să se instaleze noi sisteme terestre capabile să furnizeze servicii de comunicații electronice în gama de frecvențe de 22-23,6 GHz în Uniune. De asemenea, dacă aceste sisteme cu densitate mare pot fi instalate în afara Uniunii în banda de frecvențe menționată anterior, ar putea fi avute în vedere acțiuni relevante care să asigure protecția EESS (pasiv).

(7) În temeiul articolului 4 alineatul (2) din Decizia nr. 676/2002/CE și având în vedere necesitatea urgentă de a menține certitudinea în materie de reglementare pe piața unică în vederea punerii în aplicare a articolului 54 din Directiva (UE) 2018/1972 a Parlamentului European și a Consiliului (8) și în cadrul mandatului, încredințat CEPT de către Comisie, de a elabora condiții tehnice armonizate de utilizare a spectrului, în sprijinul introducerii în Uniune a sistemelor terestre pe suport radio din generația următoare (5G) (9), Comisia a solicitat Conferinței Europene a Administrațiilor de Poștă și Telecomunicații (CEPT) (10) să evalueze limitele de protecție și să prezinte rapoarte cu privire la orice adaptare a limitelor de protecție în temeiul Deciziei de punere în aplicare (UE) 2019/784.

(8) Ca răspuns, CEPT a transmis contribuția tehnică în scrisoarea din 6 martie 2020 (11), în care oferă clarificări cu privire la o parte a solicitării Comisiei și în care recomandă, de asemenea, o abordare preferată în ceea ce privește protecția EESS (pasiv) în banda de frecvență de 23,6-24 GHz, luând în considerare rezultatul WRC-19 și necesitatea de protejare pe termen lung a EESS (pasiv). Mai precis, această abordare prevede o dată anterioară pentru tranziția la limitele de protecție aferente celei de a doua etape, pentru a se evita riscul de dezvoltare în masă a echipamentelor 5G care folosesc limitele de protecție aferente primei etape, precum și pentru cerința de prevenire de instalare de sisteme terestre cu densitate mare capabile să furnizeze servicii de comunicații electronice pe suport radio în bandă largă în banda de frecvențe de 22-23,6 GHz.

(9) Prin urmare, Decizia de punere în aplicare (UE) 2019/784 ar trebui modificată pentru a menține echilibrul dintre politicile Uniunii privind instalarea 5G, pe de o parte, și monitorizarea atmosferei și a suprafeței Pământului, pe de altă parte, și pentru a promova rolul Uniunii de lider în ecosistemul mondial de echipamente și servicii 5G.

(10) De asemenea, CEPT a elaborat un set de instrumente tehnice (12) care să abordeze aspectele legate de instalarea tehnologiei 5G în banda de 26 GHz, pe baza utilizării spectrului într-un regim de autorizare diferit de drepturile individuale de utilizare, ca de exemplu autorizarea generală sau autorizarea combinată individuală/generală. Setul de instrumente tehnice oferă îndrumări statelor membre cu privire la eventualele soluții de pus în aplicare la nivel național în conformitate cu obligațiile lor cu privire la banda respectivă și ținând seama de instalarea în continuare a stațiilor terestre de comunicații prin satelit ale EESS, ale Serviciului de cercetare spațială (SRS) și ale Serviciului fix prin satelit (FSS).

(11) Măsurile prevăzute de prezenta decizie sunt conforme cu avizul Comitetului pentru spectrul de frecvențe radio, instituit prin Decizia nr. 676/2002/CE,

ADOPTĂ PREZENTA DECIZIE:

Articolul 1 Decizia de punere în aplicare (UE) 2019/784 se modifică după cum urmează: 1. La articolul 2, primul paragraf se înlocuiește cu următorul text: „Până la 30 iunie 2020, statele membre desemnează și pun la dispoziție, în mod neexclusiv, banda de frecvențe de 24,25-27,5 GHz pentru sistemele terestre capabile să furnizeze servicii de comunicații electronice pe suport radio în bandă largă, în conformitate cu condițiile tehnice esențiale stabilite în anexă.” 2. La articolul 7, primul paragraf se înlocuiește cu următorul text: „Statele membre transmit Comisiei, până la 30 septembrie 2020, un raport privind punerea în aplicare a prezentei decizii.” 3. Anexa se modifică în conformitate cu anexa la prezenta decizie.

Articolul 2 Prezenta decizie se adresează statelor membre.

Adoptată la Bruxelles, 24 aprilie 2020. Pentru Comisie Thierry BRETON Membru al Comisiei

(1) JO L 108, 24.4.2002, p. 1.

(2) Decizia de punere în aplicare (UE) 2019/784 a Comisiei din 14 mai 2019 privind armonizarea benzii de frecvențe de 24,25-27,5 GHz pentru sistemele terestre capabile să furnizeze servicii de comunicații electronice pe suport radio în bandă largă în Uniune (JO L 127, 16.5.2019, p. 13).

(3) În conformitate cu Rezoluția 750 a UIT-R (revizuită de WRC-19) privind compatibilitatea dintre Serviciul de explorare prin satelit a Pământului (pasiv) și serviciile active relevante.

(4) http://www.itu.int/pub/R-REG-RR (ediția 2020).

(5) În cazul stațiilor de bază/stațiilor terminale 5G, aceste limite de protecție sunt: –33/–29 dBW/200 MHz până la 1 septembrie 2027 (prima etapă) și –39/–35 dBW/200 MHz după 1 septembrie 2027 (a doua etapă).

(6) Este vorba de limitele de putere de referință suplimentare din tabelele 4 și 6 din anexa la Decizia de punere în aplicare (UE) 2019/784.

(7) A se vedea Comunicarea Comisiei intitulată Un plan de acțiune privind 5G în Europa, [COM(2016) 588 final].

(8) Directiva (UE) 2018/1972 a Parlamentului European și a Consiliului din 11 decembrie 2018 de instituire a Codului european al comunicațiilor electronice (JO L 321, 17.12.2018, p. 36).

(9) Documentul RSCOM16-40rev3.

(10) Scrisoarea către CEPT din data de 20 decembrie 2019 [Comitetul pentru comunicații electronice, Echipa de proiect 1, doc. ECC PT1 (20)011].

(11) Scrisoarea CEPT din data de 6 martie 2020, CEPT response on additional input regarding the impact of the WRC-19 outcome on the harmonised technical conditions for the 26 GHz band, [Comitetul pentru comunicații electronice, doc. ECC(20)055].

(12) Ca de exemplu Raportul (proiectul de raport) 317, Additional work on 26 GHz to address spectrum use under authorisation regimes other than individual rights of use: Technical toolkit to assist administrations [aprobat de Comitetul pentru comunicații electronice (ECC) în vederea consultării publice la 6 martie 2020].